*,,Bet reikia turėti šviesos su savimi, iš savęs, kad šviestum tamsybėse visiems ant kelio stovintiems, kad jie išvydę patys rastų šviesos savyje ir eitų savo keliu, kad nestovėtų tamsybėse.” (M. K. Čiurlionis)*

 Karantinas. Užsidedu ausinukus. Užsimerkiu. Tas mažas technikos stebuklas ir Čiurlionio muzika manyje įbanguoja jūrą. Iš pradžių ramią, šviesią, jaukią. Vėliau audringą, gilią, nepažintą, pilną paslapčių bei bauginančios nežinios. Kintančią ir permainingą. Vėl ir vėl klausausi Mikalojaus Konstantino Čiurlionio kūrinių. Kaskart iškyla nauji vaizdiniai, paveikslai.

 Ach, paveikslai... Tie M. K. Čiurlionio paveikslai. Dar būdama maža pykau ant jų dėl blankių ir niūrių spalvų. Nepatiko senelių namuose į mane bauginančiai žvelgiantis paveikslas ,,Ramybė“. Nieko sau ,,RAMYBĖ“ – grėsmingas padaras su dviem žėrinčiom akim. Nieko sau ,,PASAKA“ - galingas paukštis skrendantis virš vaiko, kuris saugo pienės pūką.

 Mano pažintis su M. K. Čiurlioniu prasidėjo seniai, bet tik pastaraisiais metais pradėjau jį prisijaukinti, perskaityti, atrasti, išklausyti. Laikas pasikalbėti su Čiurlioniu. Laikas, nes jau imu atrasti stebuklus, mano autoriteto darbai iš tikrųjų ,,nerėkia“ ryškiomis spalvomis, nešaukia garsiai, neplevėsuoja didelėmis vėliavomis, bet jie man ir kitiems teikia didelį džiaugsmą.

LAIŠKAS

*Mikalojau Konstantinai Čiurlioni,*

*neatradau savyje talento tapyti ar kurti muzikos, tačiau esu kūrybiška ir moku perduoti žinutę raštu. Jei Jūs pažvelgtumėte į 2021 metų Lietuvą, pamatytumėte medžių viršūnėmis prilaikomą aukštą dangų. Jis nepasikeitė – toks pat ,,žibuokliškas“, skaidriomis dienomis ir toks pat ,,cepeliniškai“ apniukęs du trečdalius visų metų. Mes pasiekėme Marsą ir sugebame nulėkti į visus planetos Žemė kampelius lėktuvais. Mes pasivaikščiojome Mėnulyje. Mes sugebame milžiniškus kiekius informacijos sukaupti mažesniuose už pupą prietaisuose. Mes galime bendrauti su žmonėmis, kurie yra už tūkstančių kilometrų. Dangoraižiais, lyg pirštais badom aukštį, laivais ištyrėm vandenų gelmes. Mes turime daugybę knygų, bet mieliau skaitome iš kelių sakinių parašytas trumpas žinutes. Mes gaminame, perkame ir ,deja, išmetame daug daiktų, kurie teršia aplinką. Suirztame rytais neradę mėgstamos arbatos pakelio ar pultelio nuo televizoriaus. Taip, taip - mes šiek tiek išlepome. Kasdienybėje bambame dėl smulkmenų, bet turime daug idėjų, polėkio, veržlumo. Išminčių atradimai stebina ir žavi savo originalumu, o anuomet buvusi fantastika tampa kasdienybe. Daug kas pasikeitė. Bet nepasikeitė karaliai Jūsų pasakoje. Jie taip atsargiai laiko atrastąją šviesą. Karalienė – Meilė, Laisvė, Viltis. Karalius - Laikas, Tikėjimas, Protas. Jie liko tie patys – svarbūs ir galingi. Tamsoje, uždegę žiburį, šio žiburio karaliai nepaliks niekada. Jūs įžvelgėte tai, kas amžina ir gera. Kai jie šalia, mums daug ramiau...*

*Mes pasirinkom laisvę. Mes kuriame, esam veržlūs ir girdime vieni kitus. Nors kartais šaukiame per garsiai, užsimerkiame pavargę nuo ekranų, mes kylame ir keliamės, kaip ir mūsų protėviai. Išgyvename ypatingai sunkius istorinius laikotarpius, bet sugebame atgimti. Ir galingi paukščiai, plasnodami virš trapių pienės pūkelių, neatima mūsų polėkio ir tikėjimo. Nudrėksti pienės pūkai pakyla ir pasėja viltį. Mikalojau Konstantinai Čiurlioni, Jūsų paveikslo vaikas jau užaugo ir nebeliūdi dėl nuskridusių sėklyčių. Džiaugiasi žydinčių pienių pievomis bei paukščiais, kurie atrodė grėsmingi, bet tebuvo palankaus vėjo pagalbininkai.*

*Mano herojau, gyvenu kartu su Jūsų paveikslais. Kylu į ,,Pilies pasaką“. Ir manęs neriboja sienos. Taip pat suprantu, jog yra sienų, kurios saugo ir leidžia gyventi. Kopdama aukštyn, mintyse susitiksiu su mylimais žmonėmis. Gal šiuo metu kažko nepamatysiu, nepatirsiu, bet šiltai apkabinsiu draugus ir artimuosius. Tos sienos mums reikalingos, nes tausoja mūsų mylimuosius. Aš pasiruošusi atidaryti daug daug vartų ir ,grožėdamasi šią minutę teikiamais artėjančio pavasario stebuklais, eiti tolyn. Į tą nepaprastai patrauklaus savo paslaptimis kalno viršūnę...*

*Ačiū už neįkainojamą dovaną - atrasti pasaką šalia. Už turtą, į kurį pažvelgus taip norisi kurti ir svajoti. Mes turime šviesos savyje ir šalia savęs. Ją Jūs dosniai padalijote ateinančioms kartoms, kad šviestumėme visiems, ant kelio stovintiems tamsybėse.*

*Pagarbiai*

*Augustė Kornelija T.*

*2021 metai*

*Vilnius*